Verdagte vas ná sakeman se lyk in rivier gevind isDie vermoorde sakeman Eric Lyell. Foto: Verskaf ŉ Man is in hegtenis geneem in verband met die moord op die sakeman Eric Lyell (68), ŉ gesiene en geliefde sakeman wie se liggaam Saterdagmiddag in die Vaalrivier gevind is. Dr. Clarissa Gerber, Eric Lyell (68) se dogter, het Dinsdagoggend aan Maroela Media gesê die verdagte se ouma het jare lank by hulle gewoon en hulle help grootmaak. Lyell se ander kinders is George, ook ŉ prokureur, en John, wat oorsee as vlieënier werk. Die verdagte se ouma het reeds afgetree en woon nie meer by haar pa in Drie Riviere nie, vertel Clarissa. Verbygangers het Satermiddag ŉ man se liggaam in die Vaalrivier langs die R59 sien dryf en die polisie is ontbied. Hy is na die Sebokeng-hospitaal gebring, waar Clarissa en haar man, dr. Niël Gerber, haar pa se lyk uitgeken het. Sy selfoon is later nagespeur in Sharpeville en die stokoue Volkswagen Jetta waaroor hy baie erg was al het hy weeldemotors besit, by Builders in Vereeniging op pad Vanderbijlpark toe. Ao. Simon Mofokotsane, polisiewoordvoerder, het Dinsdagoggend by navraag die 30-jarige verdagte se inhegtenisneming vir ondervraging bevestig, maar kon nog nie nadere besonderhede verstrek nie. Lyell word Donderdag om 11:00 vanuit die NG Kerk Drie Riviere-Oos begrawe.